

1. Indledning

Ved Europa-Parlamentets og Rådets forordning (EU) 2019/787[[1]](#footnote-1) blev der indført en ny retlig ramme for spiritus, der fremstilles i Unionen. Den omfatter navnlig regler for definition, beskrivelse, præsentation og mærkning af spiritus og for kontrol og overvågning heraf.

Ved nævnte forordning tillægges Kommissionen beføjelse til at vedtage delegerede retsakter, der supplerer eller ændrer nogle af disse regler, og – for visse af dem – pålægges Kommissionen en forpligtelse til at aflægge rapport til fælleslovgiverne om udøvelsen af de delegerede beføjelser, som den indeholder.

I henhold til artikel 46, stk. 2, i forordning (EU) 2019/787 blev Kommissionen tillagt beføjelser til at vedtage delegerede retsakter for en periode på syv år fra den 24. maj 2019 i henhold til:

1. artikel 8, stk. 1: for at ændre de tekniske definitioner og krav, der er fastlagt i artikel 2, litra f), og i artikel 4 og 5. Disse delegerede retsakter begrænses strengt til opfyldelse af påviste behov, der er opstået som følge af ændret forbrugerefterspørgsel, teknologiske fremskridt eller behovet for produktinnovation. Kommissionen skal vedtage en særskilt delegeret retsakt for hver teknisk definition eller ethvert krav
2. artikel 8, stk. 2: for i særlige tilfælde, hvor importtredjelandets retsregler kræver det, at fastsætte undtagelser fra de krav, der er fastsat i artikel 2, litra f), og i artikel 4 og 5, kravene i de spirituskategorier, der er fastsat i bilag I, og de særlige regler for visse spiritus i bilag II
3. artikel 8, stk. 3: for at præcisere, hvilke andre naturlige stoffer eller landbrugsråvarer med tilsvarende virkning som de produkter, der er omhandlet i artikel 4, stk. 9, litra a)-e), der er godkendt i hele Unionen som produkter til sødning i fremstillingen af spiritus
4. artikel 19, stk. 1: for at tage hensyn til den traditionelle dynamiske lagringsproces for *brandy* i medlemsstaterne, der er kendt som "*criaderas y solera*" – eller "*solera e criaderas*"– systemet, jf. bilag III, ved at:

* fastlægge undtagelser fra artikel 13, stk. 6, hvad angår specifikation af lagringstid eller alder ved beskrivelsen, præsentationen eller mærkningen af en sådan *brandy*, og
* indføre passende kontrolmekanismer for en sådan *brandy*

e) artikel 19, stk. 2: for at oprette et offentligt register over de organer, der er udpeget af hver enkelt medlemsstat til at føre tilsyn med lagringsprocessen som fastsat i artikel 13, stk. 6.

Kommissionen skal udarbejde en rapport vedrørende delegationen af beføjelser senest ni måneder inden udløbet af syvårsperioden. Delegationen af beføjelser forlænges stiltiende for perioder af samme varighed, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode.

I denne rapport beskrives Kommissionens aktiviteter i den periode, der begynder den 24. maj 2019.

1. Udøvelse af delegerede beføjelser

I den periode, der er omfattet af denne rapport, har Kommissionen ikke gjort brug af de delegerede beføjelser, den er tillagt i henhold til artikel 8, stk. 2, artikel 8, stk. 3, og artikel 19, stk. 1, i forordning (EU) 2019/787. Kommissionen har imidlertid anvendt delegationen af beføjelser på de områder, der er omfattet af artikel 8, stk. 1, og artikel 19, stk. 2, ved at vedtage to delegerede forordninger:

* Kommissionens delegerede forordning (EU) 2022/1303 af 25. april 2022 om ændring af Europa-Parlamentets og Rådets forordning (EU) 2019/787 for så vidt angår definitionen af og kravene til landbrugsethanol[[2]](#footnote-2), og
* Kommissionens delegerede forordning (EU) 2021/723 af 26. februar 2021 om supplerende regler til Europa-Parlamentets og Rådets forordning (EU) 2019/787 for så vidt angår oprettelsen af et offentligt register over de organer, som hver medlemsstat har udpeget til at føre tilsyn med lagringsprocessen for spiritus[[3]](#footnote-3).

Begge retsakter blev meddelt Europa-Parlamentet og Rådet for at give fælleslovgiverne mulighed for at fremføre eventuelle indsigelser inden for to måneder fra meddelelsen. Hverken Europa-Parlamentet eller Rådet gjorde indsigelse mod nogen af de to delegerede forordninger, som blev offentliggjort i *Den Europæiske Unions Tidende* efter udløbet af den respektive indsigelsesperiode.

1. Den nuværende situation

De to ovennævnte delegerede forordninger har på tilfredsstillende vis opfyldt målet om at supplere og ændre forordning (EU) 2019/787 med de regler, der er nødvendige for, at den kan fungere korrekt og effektivt.

Selv om der ikke har været nogen vanskeligheder med anvendelsen og fortolkningen af de to ovennævnte delegerede forordninger i henholdsvis tre og fire år af deres anvendelse, udvikler den retlige, økonomiske og faktuelle kontekst, der er relevant for disse bestemmelser (navnlig de mere tekniske regler vedrørende definitionen af og kravene til landbrugsethanol), sig løbende.

Selv om de øvrige beføjelser, der er omhandlet i artikel 8, stk. 2, artikel 8, stk. 3, og artikel 19, stk. 1, i den lovgivningsmæssige retsakt, ikke blev anvendt, fordi der enten ikke var behov eller nogen begrundelse herfor, eller fordi høringen af ekspertgruppen for spiritus i overensstemmelse med artikel 46 i spiritusforordningen viste, at det ikke var muligt at forelægge et udkast til forslag på grund af divergerende holdninger/analyser, kan det ikke udelukkes, at et sådant behov kan opstå i fremtiden.

Af disse grunde er det tilrådeligt at forlænge delegationen af beføjelser med yderligere syv år for at give Kommissionen mulighed for hurtigt at reagere på eventuelle specifikke spørgsmål, der måtte opstå i den forbindelse.

1. KONKLUSION

I den periode, som denne rapport omfatter, har Kommissionen udøvet de delegerede beføjelser, den er tillagt i henhold til artikel 8, stk. 1, og artikel 19, stk. 2, i forordning (EU) 2019/787. Kommissionen opfordrer Europa-Parlamentet og Rådet til at tage denne rapport til efterretning.

1. Europa-Parlamentets og Rådets forordning (EU) 2019/787 af 17. april 2019 om definition, beskrivelse, præsentation og mærkning af spiritus, brugen af betegnelser for spiritus i præsentation og mærkning af andre fødevarer, beskyttelse af geografiske betegnelser for spiritus, brugen af landbrugsethanol og landbrugsdestillater i alkoholholdige drikkevarer samt om ophævelse af forordning (EF) nr. 110/2008 (EUT L 130 af 17.5.2019, s. 1) <https://eur-lex.europa.eu/eli/reg/2019/787/oj>. [↑](#footnote-ref-1)
2. Kommissionens delegerede forordning (EU) 2022/1303 af 25. april 2022 om ændring af Europa-Parlamentets og Rådets forordning (EU) 2019/787 for så vidt angår definitionen af og kravene til landbrugsethanol (EUT L 197 af 26.7.2022, s. 71) <http://data.europa.eu/eli/reg_del/2022/1303/oj>. [↑](#footnote-ref-2)
3. Kommissionens delegerede forordning (EU) 2021/723 af 26. februar 2021 om supplerende regler til Europa-Parlamentets og Rådets forordning (EU) 2019/787 for så vidt angår oprettelsen af et offentligt register over de organer, som hver medlemsstat har udpeget til at føre tilsyn med lagringsprocessen for spiritus (EUT L 155 af 5.5.2021, s. 1) <http://data.europa.eu/eli/reg_del/2021/723/oj>. [↑](#footnote-ref-3)